Diari Oficial de la Generalitat Valenciana


Sumari del DOGV 2418, del 31-12-1994 (1994/833446)

ORDRE de 23 de desembre de 1994, de la Conselleria de Treball i Afers Socials per la qual es regulen i s'ofereixen ajudes en matèria de serveis socials per a 1995.
-------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/12/23/(4)/dof/vci/html**

### Dades del document

Número de DOGV
:   2418

Data del DOGV
:   31-12-1994

Secció del DOGV
:   DISPOSICIONS GENERALS

Número del document
:   1994/833446


Data del document
:   23-12-1994

Organisme emissor
:   Conselleria de Treball i Afers Socials

Tipus de document
:   Ordre

Correcció d'errades

Anàlisi jurídica

ORDRE de 23 de desembre de 1994, de la Conselleria de Treball i Afers Socials per la qual es regulen i s'ofereixen ajudes en matèria de serveis socials per a 1995.   
En compliment de l'article 21 de la Llei de la Generalitat Valenciana 5/1989, de 6 de juliol, de Serveis Socials de la Comunitat Valenciana relatiu al finançament de les distintes prestacions, atencions i serveis, la Conselleria de Treball i Afers Socials regula l'accés a les ajudes econòmiques dirigides a promoure el desenvolupament i la millora de les competències de les entitats locals en matèria de serveis socials, al sosteniment dels programes i serveis que gestionen les institucions sense finalitat de lucre i a la superació de les dificultats específiques d'autonomia, integració o participació en la comunitat, que afecten els ciutadans.  
D'altra banda, l'extensió i el creixement aconseguits pel sistema públic de serveis socials a la Comunitat Valenciana obliga a un esforç suplementari de control, per a garantir l'eficiència de les intervencions desplegades i l'impacte aconseguit en la millora dels serveis i les condicions de vida, que afecten la població en general i els col.lectius i persones particularment afectades per processos de pobresa, marginació i exclusió.  
Aquesta convocatòria, destinada a subvencionar les despeses corrents dels serveis socials, tant d'entitats públiques o privades per a la gestió de programes, serveis, centres o reserves de plaça, com de persones físiques mitjançant prestacions econòmiques individuals i reglades. Els seus objectius específics són endegar el suport econòmic de la Generalitat Valenciana a la xarxa de recursos socials, aconseguir la transparència en els fluxos de comunicació i informació que permeten una justa distribució dels recursos, i completar les dades que alimenten el sistema públic d'informació i ordenació dels serveis socials de la Comunitat Valenciana, en l'aspecte de finançament i cost dels recursos.  
L'efectiva consolidació del sistema públic de serveis socials exigeix la participació de les diputacions provincials en la satisfacció de les necessitats i en l'afavoriment del benestar social de tota la població de la Comunitat Valenciana, mitjançant l'assistència i la cooperació tècnica i econòmica en el manteniment dels serveis socials generals, especialment als municipis de menor capacitat econòmica i de gestió. Tot això, d'acord amb el que estableix la Llei 5/1989, de 6 de juliol, de Serveis Socials de la Comunitat Valenciana; la Llei 7/1985, de 2 d'abril, Reguladora de les Bases de Règim Local, i Reial Decret Legislatiu 781/1986, de 18 d'abril, pel qual s'aprova el text refós de les disposicions legals vigents en matèria de règim local.  
En virtut d'això, i fent ús de les facultats que em confereixen l'article 35.e de la Llei 5/1983, de 30 de desembre, de Govern Valencià, i l'article 47.11 del text refós de la Llei d'Hisenda Pública de la Generalitat Valenciana,  
ORDENE:  
TíTOL I  
Ajudes i subvencions  
Article primer  
L'objecte d'aquesta disposició és regular i oferir ajudes i subvencions en matèria de serveis socials i dirigides a sufragar les prestacions i serveis següents:  
I) Pla de mesures d'inserció social.  
II) Serveis socials generals.  
III) Serveis socials especialitzats.  
IV) Prestacions econòmiques individualitzades, en les distintes modalitats regulades en el capítol III d'aquesta ordre.  
Després d'aprovada la Llei de la Generalitat Valenciana de Pressupostos per a l'exercici 1995, l'òrgan competent de la Conselleria de Treball i Afers Socials farà públics els crèdits amb indicació de la quantia màxima, aplicació pressupostària i línies de subvenció.  
CAPíTOL I  
Pla de mesures d'inserció social  
Article segon. àmbit  
S'ofereixen ajudes per al desplegament i la implantació del Pla de mesures d'integració social de la Comunitat Valenciana que estableix el Decret 132/1990, de 23 de juliol (DOGV núm. 1.376).  
Aquestes ajudes s'ajustaran al que es preveu per a serveis socials generals, en el capítol II, secció 1a d'aquest títol, en els aspectes no regulats en aquest capítol.  
Article tercer. Objecte  
Les ajudes regulades en aquest capítol tindran per objecte:   
- Programes d'integració, que es defineixen en el capítol II, secció I del Decret 132/1990 de juliol (DOGV núm. 1.376), els quals es podran desplegar pels ajuntaments directament o per mitjà d'altres entitats privades.  
- Les prestacions econòmiques reglades, tal com es regulen en el capítol II, secció III del Decret 132/1990, esmentat en el paràgraf anterior.  
- El pagament de salaris i de la seguretat social del personal encarregat del desplegament del Pla de mesures d'inserció social.  
Article quart. Sol.licitants  
Podran sol.licitar aquestes ajudes els ajuntaments, les agrupacions de municipis i les mancomunitats.  
Article cinqué. Prioritats  
Tindran prioritat absoluta en la concessió de les ajudes els ens locals acollits en l'actualitat a aquest Pla.  
Les noves incorporacions s'atendran d'acord amb la dotació de nous recursos i criteris de necessitat social i de població.   
Quant als conceptes, seran prioritàries les prestacions sobre els programes i ambdós sobre el personal.  
Quant als programes tindran prioritat els de caràcter integral i d'utilització conjunta amb altres recursos adscrits a la formació professional, la inserció sòciolaboral, l'assistència sanitària, la promoció educativa, etc.  
Article sisé. Documentació  
La documentació que s'haurà de presentar serà la següent:  
a) Sol.licitud, segons el model oficial, formalitzada com cal, signada per l'alcalde president de l'ajuntament o pel representant legal de l'entitat. Serà imprescindible emplenar les dades que fan referència al pressupost, a saber: total del pressupost de l'entitat, total assignat als serveis socials i el que correspon a cadascun dels programes i/o conceptes sol.licitats.  
b) Descripció dels programes que es pretenen desplegar, segons model de la sol.licitud.  
Article seté. Característiques de les prestacions  
Les prestacions econòmiques reglades estan dirigides a persones físiques o unitats de convivència a les quals els manquen els mitjans de subsistència i quan hi concórreguen factors de risc, a fi de donar suport i afavorir la seua integració social.  
Les condicions, els requisits i els procediments administratius són els que regula el Decret 132/1990, de 23 de juliol, del Consell de la Generalitat Valenciana (DOGV núm. 1.376) i l'Ordre d'11 de setembre de 1990 de la Conselleria de Treball i Seguretat Social (DOGV núm. 1.400).  
Article vuité. Concessió de les prestacions  
Per a la concessió de les prestacions econòmiques reglades (PER) serà condició necessària la integració prèvia, per part de l'ajuntament del sol.licitant, en el Pla de mesures d'inserció social, per mitjà d'una Resolució de la Conselleria de Treball i Afers Socials.  
Article nové. Import de les prestacions  
L'import de la prestació serà el que estableix la Llei de Pressupostos de l'Estat per a les pensions no contributives, en el seu còmput anual. L'import mensual resultant serà incrementat quan, juntament amb el sol.licitant, convisquen familiars al seu càrrec segons l'escala següent:  
- Pel primer familiar, 3.000 pessetes mensuals.  
- Pel segon familiar, 2.000 pessetes mensuals.  
- Pel tercer familiar, 1.500 pessetes mensuals.  
- Pel quart familiar, i últim familiar, 1.500 pessetes mensuals.  
L'existència de més de quatre membres familiars al seu càrrec no podrà comportar més increments. Per tant, l'import màxim mensual que es pot augmentar, per familiars al seu càrrec, no podrà sobrepassar les 8.000 pessetes.  
CAPíTOL II  
Serveis socials generals  
Article deu  
Les ajudes per a serveis socials generals podran ser destinades a les entitats locals titulars d'aquests, segons la regulació que s'estableix en la secció 1a d'aquest capítol, o a entitats privades que despleguen programes de convivència, cooperació i intervenció social, regulades en la secció 2a d'aquest.  
Secció primera  
Serveis socials generals d'entitats locals  
Article onze. àmbit  
S'ofereixen ajudes per a contribuir a la implantació i al desplegament dels serveis socials generals de caràcter global i polivalent, organitzats sota la responsabilitat pública que atenen la problemàtica social de qualsevol ciutadà, el desplegament comunitari i la qualitat de vida de la població i la prevenció primària de situacions de segregació o marginació.  
Article dotze. Objecte de l'ajuda  
Les ajudes destinades als serveis socials generals són de tres tipus:  
a) Ajudes per al pagament de salaris i seguretat social dels professionals dels equips socials de base integrats per un o més dels professionals de l'acció social.  
b) Ajudes per al manteniment de centres socials com a recursos bàsics dels serveis socials generals.  
c) Ajudes per a programes de prestacions bàsiques, definits en els capítols I al V, del títol II, de l'Ordre de 9 d'abril de 1990, de la Conselleria de Treball i Seguretat Social (DOGV, núm. 1.291):  
1. Programes d'informació, assessorament i orientació sobre els drets i els recursos socials existents per a la resolució de les necessitats.  
2. Programes d'emergència social l'objecte dels quals és l'atenció de les necessitats bàsiques de les persones que no puguen satisfer-les per elles mateixes.  
3. Programes de convivència, l'objectiu dels quals és afavorir la integració comunitària.  
4. Programes de cooperació social, l'objectiu dels quals és potenciar la vida de la comunitat, facilitant la participació en tasques comunes i fomentant la iniciativa social i el voluntariat.   
5. Programes d'intervenció per a la prevenció i la inserció en el medi social.  
Article tretze. Sol.licitants  
Podran sol.licitar les ajudes per a serveis socials generals regulades en aquesta secció les corporacions locals, les agrupacions de municipis i les mancomunitats.   
Article catorze. Obligacions de les entitats subvencionades  
- No han de minorar ni d'anul.lar la consignació que les corporacions hagueren previst inicialment en el pressupost per a aquesta finalitat.  
- Han de comunicar la percepció de qualsevol altre ingrés o ajuda d'idèntica o anàloga naturalesa.  
- Han d'atendre els pagaments de les obligacions que es contrauen.  
- Han d'emplenar adequadament els documents de seguiment tècnic i financer, elaborats per la Direcció General de Serveis Socials.  
- Han de col.laborar amb el seguiment i l'avaluació que s'establesca mitjançant les comissions o altres instruments que s'articulen.  
- S'han d'ajustar a la coordinació i la planificació que establesca l'òrgan competent de la Generalitat en matèria de serveis socials.  
Article quinze. Prioritats  
Tindran caràcter prioritari per a la concessió de les ajudes els criteris següents:  
- Els iniciats en exercicis anteriors i que siga convenient la seua continuïtat.  
- Els de teleajuda.  
- Els d'execució de mesures judicials en medi obert.  
- Els que despleguen alternatives a l'ingrés en centres.  
Article setze. Import  
La quantia que s'assignarà a cadascun dels conceptes i programes tindrà en compte els factors generals següents:  
a) El nivell d'execució i l'avaluació d'aquest programa en l'exercici de 1994 i en altres exercicis anteriors.  
b) El pressupost que la corporació local dedica als serveis socials segons el pressupost general d'aquella.  
c) Les necessitats objectives del municipi, originades per la seua problemàtica social.  
d) La demanda existent en el municipi que s'haja formulat amb anterioritat i no s'haja atés per falta de pressupost.  
e) La dotació de recursos ja existents en el municipi d'acord amb els indicadors establerts en la territorialització.  
f) La col.laboració de l'ajuntament amb els centres de la Generalitat Valenciana que realitzen funcions de promoció i inserció social, fent referència especial a aquells serveis socials especialitzats que trascendesquen l'àmbit municipal.  
g) La participació de les diputacions provincials en el manteniment i finançament dels programes corresponents.  
h) Les competències i responsabilitats en matèria de serveis socials dels municipis, d'acord amb els preceptes de la Llei 7/1985, de Bases de Règim Local.  
i) La coordinació entre els diversos subsistemes de benestar social i la globalitat que s'ha d'observar en processos d'inserció social.  
Article disset. Documentació  
La documentació que hauran de presentar les corporacions locals serà la següent:  
a) Sol.licitud, segons model oficial, formalitzada com cal, signada per l'alcalde president de l'ajuntament o el representat legal de l'entitat. Serà imprescindible la formalització de dades que fan referència al pressupost, a saber: total del pressupost de l'entitat, total assignat als serveis socials i el que correspon a cadascun dels programes i/o conceptes sol.licitats.  
b) Descripció dels programes que pretenguen desplegar, segons el model de la sol.licitud.  
Secció segona   
Programes de serveis socials generals  
gestionats per entitats privades  
Article divuit. àmbit  
S'ofereixen ajudes, amb caràcter extraordinari, per al desplegament de programes de convivència, cooperació i intervenció social, gestionats per entitats amb personalitat jurídica sense ànim de lucre, que col.laboren amb els serveis socials generals municipals.  
Aquestes ajudes tindran en compte el que s'estipula per a serveis socials especialitzats, capítol II d'aquest títol, en els aspectes no regulats en aquesta secció.   
Article dinou. Objecte  
Les ajudes destinades seran per al desplegament de programes de convivència, cooperació i intervenció social, definits en el títol II, de l'Ordre de 9 d'abril de 1990, de la Conselleria de Treball i Seguretat Social (DOGV núm. 1.291).  
Dels imports subvencionats podrà destinar-se fins un màxim del 10% per a despeses de manteniment de locals i fins un màxim del 5% per a despeses de dietes i desplaçaments, sempre que el cost d'aquests no siga assumit o subvencionat per altra entitat o mitjà.  
Article vint. Sol.licitants  
Les entitats amb personalitat jurídica sense finalitat de lucre podran sol.licitar subvencions per a 1995, sempre que reunesquen les condicions següents:  
a) Han d'estar registrades en la Direcció General de Serveis Socials.  
b) Han de tenir com a funció principal, d'acord amb les regles de la institució, l'atenció d'aquells grups sòcioassistencials que la Llei 5/1989, de 6 de juliol, de Serveis Socials de la Comunitat Valenciana, (DOGV núm. 1.105), en l'article 4 considera àrees d'intervenció prioritària.  
c) Han d'acordar amb els serveis socials del municipi i amb la Direcció General de Serveis Socials, si el seu àmbit és supramunicipal, la coordinació dels seus programes i actuacions.  
Article vint-i-un. Prioritats  
Tindran prioritat aquells programes destinats a:  
- Alternatives a ingressos en centres residencials.  
- La integració social de beneficiaris de prestacions econòmiques reglades, d'acord amb la implantació del Pla de Mesures d'Inserció Social en la Comunitat Valenciana.  
- El foment de l'autoajuda, la promoció del voluntariat social i el suport als col.lectius implicats en àrees d'intervenció prioritàries.  
Els programes globals de serveis socials que prevegen accions integrades d'atenció a diversos sectors que són objecte d'aquesta convocatòria.  
- La convivència i integració de les persones amb discapacitat.  
- La convivència de la tercera edat.  
- Convivència i integració de menors en situació de risc.   
- La convivència i integració de les minories ètniques.  
Article vint-i-dos. Documentació  
Les entitats sol.licitants hauran d'aportar la documentació següent:  
- Sol.licitud, segons el model oficial, formalitzada com cal, subscrita per qui posseeix la representació legal de l'entitat. Els programes que se sol.liciten es descriuran segons el model que figura en aquesta.  
- Certificat de coordinació dels programes i actuacions de l'entitat, amb la corporació local expedit per aquesta. Si l'àmbit d'actuació és supramunicipal, el certificat serà expedit per la Direcció General de Serveis Socials.  
- Breu memòria descriptiva de les activitats desenvolupades durant 1993 i de les fonts de finançament de l'entitat.  
CAPíTOL III  
Serveis socials especialitzats  
Article vint-i-tres. àmbit  
S'ofereixen ajudes per al manteniment de centres de serveis socials especialitzats dirigits a atendre necessitats socials específiques, en els sectors següents:  
1. Discapacitats.  
2. Tercera edat.  
3. Família, infància i joventut.  
4. Dones en situació de risc social.  
5. Minories ètniques.  
6. Altres grups marginats o en situació de desprotecció social.  
No es podran subvencionar aquells projectes que s'ajusten a programes propis d'altres organismes, sense perjudici de la necessària col.laboració en cas de matèries que hi concórreguen.  
Article vint-i-quatre. Sol.licitants  
Podran sol.licitar aquestes ajudes els titulars, representants legals dels centres, sempre que aquests disposen de l'acreditació regulada en el capítol I del títol III del Decret 40/1990, de 26 de febrer, del Consell de la Generalitat Valenciana (DOGV núm. 1.274).  
Article vint-i-cinc. Prioritats  
S'estableixen les prioritats següents:  
- Els serveis que s'estableixen en la planificació general de serveis socials, atesa la consideració del nivell de dotació de recursos existent en el territori respectiu.  
- Els ens públics, entitats privades i les federacions en aquest ordre, quan hi ha duplicitat entre dos o més sol.licitants i siguen equivalents els programes i la qualitat del servei.  
- En primer lloc s'atendran les necessitats dels centres que actualment estan en funcionament i, en segon lloc, els de nova creació, sempre que disposen de les acreditacions pertinents.  
A l'efecte de l'avaluació territorial, els serveis socials especialitzats despleguen les seues funcions en les demarcacions territorials homologades per la Conselleria d'Administració Pública de rang 2 (DTH).  
Article vint-i-sis. Obligacions dels beneficiaris  
Tots els sol.licitants d'ajudes per a centres de serveis socials especialitzats adquereixen, per la concessió d'aquestes, a més de les obligacions inherents a l'acreditació, les següents:  
1. Han d'atendre els requeriments de l'òrgan competent en matèria de serveis socials quant a la demanda de places i/o serveis, i respectar sempre el caràcter propi de l'entitat i l'adequada qualitat d'aquests i també comunicar les baixes d'atesos en un termini màxim de 3 dies.  
2. No han de minorar ni anul.lar la consignació que l'entitat sol.licitant haguera establert inicialment en el seu pressupost per a aquesta finalitat.  
3. Han de facilitar als òrgans competents de la Direcció General de Serveis Socials, a requeriment d'aquests, tota la informació econòmica, fiscal, laboral, tècnica i de qualsevol tipus que els siga sol.licitada.   
4. Han de notificar a l'òrgan competent en matèria de serveis socials la sol.licitud i la concessió de tota ajuda per part d'altres organismes públics. En cas que aquestes ajudes siguen diferents de les inicials previstes en la sol.licitud, l'entitat sol.licitant sotmetrà l'expedient, perquè s'estudie, a l'òrgan competent, que podrà augmentar o disminuir la quantitat inicialment concedida mitjançant l'oportuna resolució.  
Article vint-i-set. Exclusions  
Queden expressament exclosos d'aquestes ajudes els conceptes següents:  
- Les quotes a associacions o federacions.  
- Els serveis específicament acadèmics dels centres o d'anàlogues característiques de competència directa d'altres departaments.  
- En general, tots aquells conceptes que per la seua naturalesa puguen ser objecte d'atenció d'altres organismes públics o derivats d'altres exercicis econòmics.  
Article vint-i-vuit. Documentació  
Quant a la documentació es tindrà en compte el següent:  
a) Cada entitat podrà sol.licitar, en una única sol.licitud, les subvencions per als centres i/o programes de la seua titularitat, a partir de la qual es formularà un expedient bàsic del qual es derivaran peces separades que es podran resoldre independentment.  
b) La sol.licitud, segons el model oficial, es facilitarà a les direccions territorials de Treball i Afers Socials, i serà subscrita per qui posseeix la representació de l'entitat. Es formalitzarà adequadament cada apartat, fent esment especial a:  
- Pressupost d'ingressos i despeses de la gestió ordinària de l'exercici per al qual se sol.licita la subvenció.  
- Llista de la plantilla de personal del centre.  
- Programa d'actuació del centre per a l'exercici sol.licitat i memòria de l'exercici anterior.  
- Relació nominal de beneficiaris en què s'indicaran les pensions, ajudes i aportacions d'aquests.  
No obstant això, les entitats sol.licitants hauran d'aportar qualsevol altra documentació, que segons el parer de la Direcció General de Serveis Socials es considere necessària.  
Article vint-i-nou. Comissions mixtes  
Es podran crear comissions mixtes per a vetlar pel procés d'admissió i atenció de beneficiaris en els centres o places subvencionades. Seran d'àmbit provincial i es reuniran en els terminis que establesquen les direccions territorials de Treball i Afers Socials i quan ho aconsellen circumstàncies excepcionals.  
CAPíTOL IV  
Prestacions econòmiques individualitzades  
Article trenta. àmbit  
S'ofereixen ajudes econòmiques dirigides a persones individuals o nuclis familiars a fi de remeiar una situació greument deteriorada, d'urgent necessitat o amb greus problemes específics, que afecten la seua autonomia personal, social i econòmica, i que no puguen resoldre amb els seus mitjans econòmics, per tal d'aconseguir el normal desenvolupament humà i social.  
Correspondrà a les corporacions locals la gestió d'aquestes ajudes, prèviament subvencionades a aquesta corporació, en els termes regulats per aquesta convocatòria i per la posterior normativa que es dicte. Les direccions territorials de Treball i Afers Socials sols tramitaran les sol.licituds quan es produesca una situació excepcional, amb la prèvia justificació d'aquesta situació.  
Article trenta-un. Objecte  
Tindran la consideració de prestacions econòmiques individualitzades les modalitats següents:  
1. Ajudes d'emergència.  
2. Ajudes per al desenvolupament personal.  
3. Ajudes d'acolliment familiar.  
4. Ajudes d'atenció institucionalitzada.  
Les ajudes es podran atorgar a subjectes concrets, amb caràcter periòdic o per una sola vegada en l'exercici econòmic, per a serveis esporàdics i adquisicions puntuals.  
Article trenta-dos. Sol.licitants  
Podran sol.licitar les ajudes, les persones que es troben en situació de greu necessitat i reunesquen els requisits següents:  
- Que la renda per càpita de la unitat familiar a què pertany el sol.licitant no passe de la quantia anual de 350.000 pessetes, per a les ajudes d'emergència.  
- Que dispose de la prescripció tècnica en què es determine la necessitat de l'acció objecte de l'ajuda, bé pels serveis tècnics municipals o bé per les direccions territorials de Serveis Socials.  
Article trenta-tres. Exclusions i incompatibilitats  
Queden explícitament excloses d'aquestes ajudes:   
- Aquelles que siguen competència institucional d'altres organismes públics.  
- Aquelles que hagen estat subvencionades, pel mateix concepte, per altres organismes.   
- Les actuacions executades amb anterioritat a l'exercici sol.licitat. No obstant això, es podran preveure situacions excepcionals, justificades com cal.  
Serà incompatible la concessió de l'ajuda sol.licitada amb el gaudi gratuït i/o simultani de serveis que cobresquen els mateixos supòsits i necessitats, per mitjà d'institucions públiques o privades, subvencionades; d'aquesta manera s'estableix el principi general d'incompatibilitat de les ajudes individuals i institucionals, que resultaran compatibles únicament quan presenten diferent naturalesa i tinguen distinta finalitat.  
Article trenta-quatre. Determinació del límit d'ingressos  
Es consideraran ingressos familiars la totalitat dels ingressos que provenen de tots i cadascun dels membres de la unitat familiar.  
Es comptabilitzaran tots els ingressos que provenen de sous, rendes, propietats, interessos bancaris, incloses les pensions o ajudes de qualsevol dels seus membres, corresponents a institucions públiques.  
Es consideren membres de la unitat familiar aquells que conviuen en el domicili familiar i, en el cas d'ajudes d'atenció institucionalitzada, a més, els obligats a «prestació d'aliments», d'acord amb el que estableix el Codi Civil.  
Els ingressos fan referència a imports bruts.  
S'haurà de justificar documentalment els ingressos o la falta d'aquests. Així mateix s'haurà d'acreditar el nombre de membres que formen la família.  
La renda per càpita s'obtindrà en dividir els ingressos amb el nombre de membres.  
Article trenta-cinc. Determinació de la concessió  
Per a la concessió de les ajudes s'exigirà als sol.licitants que complesquen els requisits de caràcter general, que regula l'article 29, i els específics per a l'ajuda que sol.licita.  
La quantia de la concessió estarà d'acord amb els ingressos globals familiars, del cost de l'acció i/o del mòdul màxim estipulat en l'annex II d'aquesta Ordre.  
La quantia màxima que s'haurà d'atorgar no podrà superar, en cap cas, el mòdul que estipula l'annex II o el cost de la necessitat que tracta de cobrir.  
Article trenta-sis. Ajudes d'emergència. Tipus i característiques  
1. Són ajudes econòmiques de caràcter extraordinari destinades a pal.liar situacions d'emergència de persones amb llars independents afectades per un estat de necessitat. Van dirigides a la unitat de convivència.  
2. Tenen caràcter finalista i seran incompatibles amb qualsevol altra prestació pública, dret i percepció econòmica o ingrés privat que li poguera correspondre al beneficiari o a altre membre de la llar, per a la mateixa finalitat.  
3. En casos excepcionals i en virtut de la gravetat de la situació sòcioeconòmica justificada en els informes pertinents, podran ser complementàries.  
4. Serà requisit d'aquesta ajuda no disposar d'ingressos suficients per a fer front a les despeses derivades de la situació d'emergència.  
5. Es consideraran situacions d'emergència aquelles que originen despeses extraordinàries per a cobrir necessitats específiques de caràcter bàsic i urgent, tals com:  
a) Despeses imprescindibles per a l'ús de l'habitatge habitual.  
b) Despeses excepcionals en què concórreguen circumstàncies de greu o urgent necessitat social i es consideren d'interés per a l'atenció de persones amb problemàtica important.   
c) Despeses destinades a cobrir necessitats bàsiques familiars.  
Seran incompatibles les ajudes per a l'ús de l'habitatge (a) amb la de necessitats bàsiques (c).  
Article trenta-set. Ajudes de desenvolupament personal. Tipus i característiques   
Comprén totes aquelles mesures que actuen directament sobre el subjecte per al manteniment d'aquest en el seu entorn social; d'aquesta manera s'incrementa l'autonomia, es potencien les seues possibilitats, s'afavoreixen les relacions i la integració en la societat. S'articulen per mitjà de les possibilitats següents:  
1. Capacitat de desplaçament. Mesures destinades a facilitar els desplaçaments, per mitjans propis i autònoms, d'aquelles persones que pels seus greus problemes motòrics tenen impediments per a la utilització dels mitjans de transport públic.  
1.1 Es consideren les classes següents:  
A. Adquisició de vehicles.  
B. Adaptació de vehicle de motor.  
1.2 S'estableixen com a requisits:  
a) Ha d'estar afectat d'una minusvàlua greu que li impedesca la utilització dels mitjans de transport públic, d'acord amb el dictamen tècnic corresponent.  
b) Ha de posseir el permís de conduir. Aquest requisit sols es podrà obviar quan el sol.licitant estiga incapacitat per a la seua obtenció.   
c) Ha de garantir, mitjançant declaració jurada, la destinació del vehicle al seu ús exclusiu i privat durant un període mínim de sis anys.  
d) No ha d'haver obtingut, en un termini anterior a cinc anys, ajuda per aquesta concepte, llevat del cas de provada necessitat.  
e) S'ha d'ajustar l'adaptació que es sol.licita a allò que estipula el carnet de conduir. Quan el sol.licitant no puga obtenir-lo, a causa de la seua minusvàlua, s'ajustarà al que assenyala la prescripció tècnica  
f) La potència fiscal del vehicle no sobrepassarà els 11 cavalls, llevat de vehicles destinats a acompanyants. En aquests casos es valorarà l'adequació del model i les característiques del vehicle a les necessitats del minusvàlid i les condicions familiars del titular acompanyant.  
2. Potenciació de relacions amb l'entorn. Les mesures previstes en aquest apartat es destinen a facilitar el desenvolupament de l'individu en el seu entorn, en tots aquells casos en què el subjecte presente greus problemes motòrics o sensorials, per mitjà de la utilització d'ajudes tècniques i l'eliminació de barreres arquitectòniques.  
2.1 S'estableixen com a requisits:  
a) Que hi haja obstacles objectius, tant per part de l'individu, que no pot utilitzar els sistemes normals a causa dels seus greus problemes motòrics o sensorials, com per part de l'entorn, que presenta dificultats materials que impedeixen el desenvolupament de l'individu.  
b) No ha d'haver obtingut el sol.licitant, en un termini anterior a cinc anys, ajudes per aquest concepte, llevat de provada necessitat i obligat canvi de domicili.  
c) Ha de disposar de la prescripció tècnica corresponent en què s'especificarà:  
- Necessitat tècnica de l'ajuda.  
- Repercusions positives que la seua concessió ocasiona a l'interessat i les negatives que puga causar la seua denegació.  
- Idoneïtat del que s'ha sol.licitat per a cobrir la necessitat que planteja el subjecte.  
2.2 Tipus d'ajuda i requisits específics:  
A) Ajudes tècniques. Es consideren aquestes: l'adaptació funcional de la llar, l'adquisició d'estris necessaris per al desenvolupament en la vida ordinària i els audiòfons.  
Quant a l'adaptació de la llar i els estris sols se subvencionaran aquells elements necessaris per a augmentar l'accessibilitat i l'autonomia d'actes de la vida diària de l'ancià o minusvàlid, com ara: grues, instruments de comunicació i estris de menjar, beguda, neteja personal, etc.  
B) Ajudes per a l'eliminació de barreres arquitectòniques que es troben en l'habitatge o edifici del minusvàlid o ancià i que hi obstaculitzen la mobilitat; s'hi inclouen aquelles transformacions o reformes que contribuesquen a evitar els obstacles i facilitar la mobilitat.  
En tots dos casos, es consideraran exclusivament aquells elements de la reforma relacionats amb les necessitats d'accessibilitat i s'exclouran els elements que signifiquen una millora en la llar, o que no estiguen directament relacionats amb els impediments físics i/o sensorials.  
Article trenta-vuit. Ajudes d'acolliment familiar. Tipus i característiques  
Figura jurídica de caràcter administratiu o judicial que atorga la guarda o assistència del beneficiari a una persona o nucli familiar que substituesca o complete temporalment a la seua.  
Es distingiran dos supòsits, d'acord amb el que preveuen els articles 24 i 26 de la Llei 7/1994, de 5 de desembre:   
A) Acolliments familiars de caràcter primari: quan es produeix la integració d'un xiquet en una altra unitat de convivència mentre perduren les dificultats sòciofamiliars de caràcter transitori que puguen perjudicar-lo o siga sol.licitat justificadament pels pares.  
Es podrà realitzar per mitjà de la guarda en família extensa, en el veïnat o mitjançant una família educadora.  
Per a la tramitació d'aquest tipus d'ajudes econòmiques no caldrà tenir formalitzat l'acolliment familiar de manera prèvia i podrà ajustar-se a les circumstàncies de cada cas.  
B) Acolliments familiars de caràcter especialitzat: es duran a terme quan en el menor concórreguen dificultats especials o falta de consentiment de la família d'origen. En aquests casos, l'acolliment familiar es produirà per una decisió administrativa o judicial, d'acord amb el que estableix l'article 26 de la Llei 7/1994.  
Quan entre el xiquet i la unitat de convivència en què s'integra no hi hagueren vincles de parentiu, l'acolliment pot revestir una d'aquestes dues formes: família educadora o acolliment preadoptiu. Aquest últim no podrà ser remunerat, per la qual cosa queda exclòs d'aquestes ajudes.  
Article trenta-nou. Ajudes d'atenció institucionalitzada. Tipus i característiques   
Comprenen aquelles mesures de necessària aplicació quan s'han esgotat o resulten insuficients els recursos de caràcter individual o comunitari per a atendre les necessitats de l'individu que requereix l'atenció especialitzada en un centre residencial.  
Aquest centre haurà d'estar autoritzat com cal per la Direcció General de Serveis Socials, d'acord amb el Decret 40/1990, de 26 de febrer, del Consell de la Generalitat Valenciana, o per l'administració pública competent, quan el centre siga alié a l'àmbit de la Comunitat Valenciana.  
Sols podran concedir-se aquestes ajudes quan no hi haja disponibilitat de places en centres propis o subvencionats. Si hi ha concessió de l'ajuda i amb posterioritat s'adjudicara una plaça en un centre públic o subvencionat, es suspendrà automàticament l'ajuda econòmica concedida.  
No podran ser subvencionats els imports corresponents a «preus públics», o equivalents, d'entitats públiques o privades.  
Requisits per a aquest tipus d'ajudes:  
a) S'ha d'haver sol.licitat plaça en una residència pública i estar en la llista d'espera.  
b) Hi han d'haver causes que justifiquen l'internament, com ara:  
1) Patir deficiència de caràcter profund, gran invalidesa o una associació de disminucions que limiten greument les seues capacitats, físiques, psíquiques o sensorials, que limiten la seua autonomia i li impedesquen una vida independent.  
2) No tenir domicili o tenir una situació familiar greu que impedesca l'atenció de l'individu que, per les seues particulars característiques, no pot desenvolupar una vida autònoma.  
3) Requerir un internament per a seguir una procés rehabilitador.  
4) Ser major de 16 anys, en el cas de minusvàlues. Sols en situacions excepcionals es consideren edats inferiors.  
Article quaranta. Documentació  
1. Justificació dels ingressos de la unitat familiar.  
2. Sol.licitud, segons el model oficial, subscrita pel beneficiari o el seu representant legal, formalitzada com cal, a la qual s'adjuntarà els documents següents, segons el tipus d'ajuda sol.licitada:  
2.1 Ajudes de capacitat de desplaçament:  
a) Pressupost del vehicle i/o de l'adaptació que cal realitzar.  
b) Fotocòpia del carnet de conduir, si escau.  
c) Declaració jurada que el vehicle serà per a ús exclusiu i privat per un període mínim de sis anys.  
2.2 Ajudes de potenciació de relacions amb l'entorn:  
2.2.1 Ajudes tècniques. Dos pressupostos corresponents a l'adquisició que se sol.licita:  
2.2.2 Eliminació de barreres arquitectòniques:  
a) Dos pressupostos de les adaptacions que cal realitzar.  
b) Fotocòpia del carnet de conduir, si escau.  
c) Declaració jurada que el vehicle serà per a ús exclusiu i privat i per un període mínim de sis anys.  
2.3 Ajudes d'atenció institucionalitzada:  
a) Fotocòpia del document que acredite la sol.licitud de plaça en un centre públic.  
b) Pressupost del centre on pretén ingressar, en què conste: l'existència de plaça, el preu d'aquesta, la tipologia del centre i la data aproximada en què el beneficiari pot incorporar-se.  
En els barris d'acció preferent es podran acumular diverses sol.licituds quan es tracte de situacions similars, i també podrà fer-se valer un informe social globalitzat per a tots ells.  
TíTOL II  
Procediment  
CAPíTOL I  
Lloc i termini de presentació  
Article quaranta-un. Lloc de presentació  
1. Les sol.licituds d'ajuda per a serveis socials generals i especialitzats, es presentaran juntament amb la documentació requerida, a la Direcció Territorial de Treball i Afers Socials de la província on estiga situat el centre o servei per al qual se sol.licita la subvenció, sense perjudici del que dispose l'article 38.4 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú  
2. Les sol.licituds de les ajudes individualitzades podran presentar-se, juntament amb la documentació requerida, a l'ajuntament del municipi on residesquen els sol.licitants. Si bé, els ajuntaments trametran, informades com cal, a les direccions territorials de Treball i Afers Socials, les sol.licituds d'ajudes corresponents a desenvolupament personal.  
Article quaranta-dos. Terminis de presentació  
El termini de presentació de sol.licituds serà el següent:  
1. Per a serveis socials generals i especialitzats el termini serà de 30 dies hàbils comptadors a partir de l'endemà del de la publicació d'aquesta Ordre al Diari Oficial de la Generalitat Valenciana.  
2. Per a prestacions econòmiques individualitzades, des de l'1 de gener fins al 31 d'octubre de 1995. No obstant això, es podran admetre i trametre fora del termini establert aquelles sol.licituds d'ajudes que no admeten demores, sempre que s'acredite documentalment l'aparició de la necessitat fora del termini normal de presentació de sol.licituds.  
En les ajudes individualitzades de caràcter periòdic la sol.licitud de pròrroga, per a l'exercici 1995, es podrà presentar abans del 31 de desembre de 1994. No obstant això, la seua regulació i resolució quedarà sotmesa a les prescripcions que es regulen per a l'exercici sol.licitat.  
CAPíTOL II  
Tramitació, resolució i recursos  
Article quaranta-tres. Valoració  
L'òrgan competent en matèria de serveis socials fixarà els límits màxims d'acord amb les disponibilitats pressupostàries, per a la valoració i concessió de les subvencions, tenint en compte la planificació, la racionalització dels serveis i les limitacions pressupostàries.  
Article quaranta-quatre. Instrucció  
1. Una vegada rebudes les sol.licituds, les direccions territorials de Treball i Afers Socials les verificaran i podran realitzar d'ofici les actuacions que consideren necessàries per a la determinació, coneixement i comprovació de les dades en virtut de les quals s'ha de pronunciar la resolució. Quan la sol.licitud no reunesca els requisits exigits, o no s'adjunte la documentació que d'acord amb aquesta Ordre resulte exigible, es requerirà a l'interessat perquè en un termini de 10 dies, repare la falta o adjunte els documents preceptius, amb la indicació que, si així ho fa, se li desistirà la seua petició, i s'arxivarà l'expedient sense més tràmit. Aquest tràmit es durà a terme d'acord amb el que preveu l'article 76 de la Llei 30/1992, de 26 de novembre.  
2. Per a l'elaboració de la proposta de resolució es crearan comissions de valoració que seran reglamentades oportunament.  
3. En qualsevol fase de tramitació de l'expedient, a la vista de la documentació que es troba en cadascun d'aquests i de les obligacions que s'adquireixen per la concessió de l'ajuda, es podran obtenir informes dels organismes i entitats que es considere oportú i realitzar les comprovacions necessàries sobre l'exactitud de tot això.  
Article quaranta-cinc. Resolució  
1. Es delega en el director de la Direcció General de Serveis Socials la resolució de les peticions que es formulen per a serveis socials generals i especialitzats, sense perjudici del que disposa la Llei de Pressupostos de la Generalitat Valenciana.  
2. Les resolucions de les prestacions econòmiques individuals seran competència de la corporació local, llevat de les ajudes de desenvolupament personal, la competència de les quals es assumida per la Direcció Territorial de Treball i Afers Socials que així mateix resoldrà les ajudes corresponents a municipis que no tinguen atribuïda aquesta competència.  
Excepcionalment, es podran incoar d'ofici els expedients que tinguen com a finalitat subvencionar despeses ocasionades per internaments, assistència en institucions, o en famílies educadores.  
3. El termini màxim per a tramitar i resoldre les sol.licituds per a serveis socials generals i especialitzats serà de sis mesos de presentació de sol.licituds fixat en aquesta Ordre. La tramitació i la resolució de les sol.licituds de prestacions econòmiques individualitzades s'haurà de realitzar en un termini màxim de sis mesos comptadors des de la presentació de la sol.licitud.  
En tots dos casos, si no recau una resolució expressa dins del termini s'haurà d'entendre desestimada la sol.licitud formulada per l'interessat.  
4. L'import de les subvencions concedides no podrà, aïlladament o en concurrència amb subvencions o ajudes d'altres administracions públiques o d'altres ens públics o privades nacionals o internacionals, superar el cost de l'activitat que ha de desplegar l'entitat beneficiària.  
5. Tota alteració de les condicions tingudes en compte per a la concessió de la subvenció, i en tot cas, l'obtenció concorrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de la concessió.  
7. Podrà ser motiu de denegació de noves ajudes la incorrecta o nul.la justificació d'ajudes d'exercicis anteriors.  
Article quaranta-sis. Recursos  
1. Contra la resolució, expressa o presumpta, del director territorial de Treball i Afers Socials, que no esgota la via administrativa, es podrà interposar un recurs administratiu ordinari, davant el director general de Serveis Socials, en el termini d'un mes, comptador a partir de la notificació de la resolució, d'acord amb el que disposa el capítol II del títol VII de la Llei 30/1992, de Règim Jurídic de les Administracions Públiques i Procediment Administratiu Comú.  
2. Contra les resolucions dictades pel director general de Serveis Socials, per delegació del conseller de Treball i Afers Socials, es podrà interposar el recurs contenciós administratiu en la forma, termini i condicions que determina la llei reguladora d'aquesta jurisdicció.  
3. En tot cas, per a la interposició del recurs corresponent contra les resolucions presumptes, caldrà que amb caràcter previ l'interessat acredite l'eficàcia de l'acte presumpte segons el que dispose l'article 44 de la Llei 30/1992, de Règim Jurídic de les Administracions Públiques i del Procediment Administratiu Comú.  
Article quaranta-set  
La Conselleria de Treball i Afers Socials no assumirà obligacions que es deriven de la relació laboral del personal dels centres o serveis subvencionats, sinó que seran titulars d'aquests els qui respondran amb caràcter exclusiu.  
Així mateix, la concessió d'una subvenció a l'empara d'aquesta Ordre no comportarà cap obligació per part d'aquesta Conselleria d'adjudicar subvencions en exercicis posteriors.  
TíTOL III  
Del pagament i justificació de les subvencions  
Article quaranta-vuit. Obligacions prèvies  
Els beneficiaris de les ajudes assumiran les següents obligacions prèvies al pagament de la subvenció:  
- La submissió a les actuacions de control financer que correspon a la Intervenció General en relació amb la subvenció.  
- Han d'acreditar que estan al corrent de les seues obligacions tributàries i davant la seguretat social en la forma prevista per l'Ordre de 7 de gener de 1991, de la Conselleria d'Economia i Hisenda, sobre la justificació del compliment d'obligacions tributàries i davant la seguretat social per beneficiaris de subvencions concedides a càrrec dels pressupostos de la Generalitat Valenciana (DOGV núm. 1.477, de 05.02.91).  
Article quaranta-nou. Ajudes per al manteniment i programes  
1. El pagament i la justificació de la subvenció es realitzarà ajustant-se als terminis i percentatges que fixa la Llei de Pressupostos de la Generalitat Valenciana. A l'efecte d'aquesta justificació, la Direcció General de Serveis Socials podrà facilitar els models de presentació de la documentació necessària.  
2. Sense perjudici del que estableix el paràgraf anterior, es podran realitzar avançaments de pagament sobre la subvenció concedida. Aquests avançaments consistiran en la dotzena part de l'import total de la subvenció amb caràcter mensual quan es tracte de subvencions regulades en el capítol III, títol I, d'aquesta Ordre, i es pagaran el dia 1 del mes corresponent.  
Per a la resta de subvencions regulades en aquesta Ordre l'avançament consistirà en un 40% de l'import total de la subvenció, que es pagarà en el moment de la resolució de la concessió.  
Les resolucions de concessió de les subvencions especificaran en cada cas el sistema d'avançaments utilitzats i el seu percentatge.  
Quan es produesquen aquests avançaments, el beneficiari de la subvenció haurà de garantir-lo mitjançant l'aportació d'un aval bancari o, si no n'hi havia, d'una garantia real immobiliària suficient per l'import de la quantitat avançada. En el cas d'avançaments mensuals l'aval es formalitzarà amb antelació al primer avançament i per un import de tres mensualitats, això és, del 25% de la subvenció total i no serà necessària cap garantia ulterior.  
La presentació de les garanties descrites serà condició indispensable per a poder realitzar el pagament avançat. Aquestes garanties es depositaran, segons els casos, d'acord amb el que estableix la Llei de Contractes de l'Estat i normes que hi concorden.  
No obstant això, pel que fa a l'establiment de garanties s'estarà al que dispose la Llei de Pressupostos per a 1995, en particular pel que concerneix a les exempcions que en aquesta s'establesquen.  
3. Les subvencions establertes sobre la base preu/plaça es podran justificar mitjançant les corresponents nòmines d'atesos i informe del director territorial de Treball i Afers Socials que s'acompleixen les obligacions contretes, sense perjudici del que es regula en els paràgrafs anteriors.  
4. El director territorial de Treball i Afers Socials, podrà exigir tots aquells documents comptables, factures, manaments de pagament, balanços, etc., que considere oportuns per a justificar la quantia de la despesa realitzada en la prestació dels serveis subvencionats. Amb aquesta finalitat, s'estableix com a termini màxim de justificació de les ajudes el 28 de febrer de l'exercici següent al subvencionat.  
Article cinquanta. Ajudes individuals  
1. El lliurament d'aquestes ajudes es realitzarà ajustant-se als terminis i percentatges que fixe la Llei de Pressupostos de la Generalitat Valenciana.  
2. Amb vista a la justificació de la despesa pels beneficiaris, la Direcció Territorial de Treball i Afers Socials o l'ajuntament, si escau, establirà l'adequat seguiment i aquells estaran obligats a lliurar, a requeriment d'aquests, els rebuts o factures que acrediten la recepció del servei en els termes per als quals l'ajuda es va aprovar.  
3. Es podrà acordar, en determinats casos, que el pagament d'ajudes per deutes motivats per la necessitat que se subvenciona, es realitze directament a les persones creditores, i es trametrà en aquest cas el justificant de pagament al deutor i es deixarà còpia compulsada en l'expedient.  
També excepcionalment i a criteri del director territorial de Treball i Afers Socials, o si s'escau, de l'alcalde, podrà efectuar-se el pagament al professional de serveis socials que presente el cas, cosa que es farà constar en l'expedient.  
En cas que es realitzen pagaments avançats es tindrà en compte el que disposa el punt 2 de l'article anterior.  
Article cinquanta-un. Comunicació del cobrament de la subvenció en ajudes per a serveis socials generals i especialitzats  
Amb posterioritat al cobrament de cada termini de la subvenció, les entitats hauran de trametre a l'òrgan competent en serveis socials, i en el termini d'un mes des d'aquesta percepció, una comunicació escrita com que l'han rebuda, d'acord amb les normes següents:  
- En el cas de corporacions locals, carta de pagament amb expressió de la data, quantia i concepte, expedida pel tresorer i intervinguda per l'interventor de fons, acreditativa de l'ingrés de la subvenció en la caixa de cabals de la corporació.  
- En el cas d'entitats sense finalitat de lucre, notificació del director del centre o servei que comunicarà la percepció de la subvenció, indicant-hi la data, la quantia i el concepte.  
Article cinquanta-dos. Revisió  
Es dictarà una resolució de revocació o minoració i si escau, reintegrament de les quantitats percebudes i l'exigència de l'interés de demora des del moment del pagament de la subvenció en els supòsits que arreplega l'article 47.9 del Decret Legislatiu de 26 de juny de 1991, del Consell de la Generalitat Valenciana per la qual s'aprova el text refós de la Llei d'Hisenda Pública de la Generalitat Valenciana.  
El procediment s'iniciarà d'ofici com a conseqüència de la mateixa iniciativa de l'òrgan competent, d'una ordre superior, de la petició raonada d'altres òrgans que tinguen atribuïdes o no facultats d'inspecció en la matèria, o de la formulació d'una denúncia.  
En la tramitació del procediment es garantirà, en tot cas, el dret que té l'interessat a l'audiència.  
El termini màxim per a resoldre serà de sis mesos des del moment en què es va incoar l'expedient de revocació o de minoració.  
Les quantitats que cal reintegrar tindran consideració d'ingrés de dret públic, a l'efecte del procediment aplicable per al seu cobrament.  
Article cinquanta-tres  
Les normes contingudes en aquest títol seran d'aplicació sempre que la corresponent Llei de Pressupostos o les seues normes de desplegamet no establesquen condicions distintes.   
Article cinquanta-quatre  
Aquesta convocatòria serà finançada a càrrec de les següents línies de subvenció i quedarà condicionat aquest finançament a l'existència de dotació pressupostària adequada i suficient en cadascuna d'aquestes per a l'exercici de 1995.  
Línia Denominació  
228 Serveis socials generals  
309 Pla de mesures d'inserció social  
676 SSE-Discapacitats  
1326 SSE-Tercera edat  
1327 SSE-Sector menor  
1328 Acció comunitària  
1329 SSE-sector dona  
1330 Ajudes individuals  
1331 Integració social  
DISPOSICIó TRANSITòRIA  
Primera  
La Conselleria de Treball i Afers Socials publicarà, mitjançant una resolució, les dotacions pressupostàries màximes per a les ajudes convocades, una vegada siga aprovada la Llei de Pressupostos de la Generalitat per a 1995.  
DISPOSICIONS ADDICIONALS  
Primera  
Els aspectes regulats en aquesta Ordre s'aplicaran sense perjudici de totes aquelles normes que regeixen el règim jurídic de l'administració de la Generalitat, especialment en matèria pressupostària.  
Segona  
Les ajudes a les corporacions locals amb més de 20.000 habitants, tenen caràcter subsidiari, ateses les competències que la Llei Reguladora de Bases de Règim Local els atribueix en matèria de serveis socials. En les altres, es tindrà en compte la col.laboració prestada per les respectives diputacions provincials, d'acord amb el que preveu l'article 13 de la Llei de la Generalitat Valenciana 5/1989, de 6 de juliol, i l'article 36 de la Llei 7/1985, de 2 d'abril.  
Tercera  
L'acreditació de programes es podrà resoldre en el mateix acte de la resolució de l'ajuda. En els programes que disposen de centres, la seua acreditació s'atendrà a la normativa establerta per a l'acreditació de centres.  
Quarta  
En els annexos a aquesta Ordre es publiquen els mòduls econòmics màxims per a serveis socials especialitzats i prestacions econòmiques individualitzades, que regiran per a l'exercici 1995.  
Cinquena  
Conformement amb el que disposa el Decret 250/1994, de 7 de desembre, les unions de fet podran acreditar mitjançant l'escaient certificat el fet de la unió, a l'efecte d'accedir a les corresponents ajudes regulades en aquesta Ordre.  
Sisena  
La delegació prevista en l'article 45 comprén les facultats regulades en el paràgraf primer de l'article 52.  
Setena  
Les ajudes que tinguen per destinataris persones jurídiques de naturalesa pública o privada podran articular-se com a convenis de col·laboració quan l'especialitat de l'objecte o de les obligacions que s'hi regulen ho exigesca així.  
DISPOSICIó DEROGATòRIA  
Primera  
Queden derogats els annexos I i III de l'Ordre d'11 de setembre de 1990, de la Conselleria de Treball i Seguretat Social (DOGV núm. 1.400).  
Segona  
Queden derogades les disposicions d'inferior o igual rang que s'oposen a aquesta Ordre.  
DISPOSICIONS FINALS  
Primera  
Quan per part de les entitats sol.licitants es faça publicitat, mitjançant qualsevol mitjà de comunicació, dels centres i serveis, activitats i programes de subvenció, totalment o parcialment, per mitjà de les ajudes a què fa referència aquesta Ordre, serà obligatori fer constar explícitament que es tracta d'un centre, servei, activitat o programa subvencionat per la Generalitat Valenciana.   
Als locals dels centres o serveis subvencionats s'haurà d'exposar en lloc visible la placa d'identificació i homologada, en la qual s'indique la seua condició de subvencionat per la Generalitat Valenciana quan l'ajuda siga superior al 50% del cost del servei.  
Segona  
Aquesta Ordre entrarà en vigor l'endemà de la seua publicació en el Diari Oficial de la Generalitat Valenciana. No obstant això, no es dictarà cap resolució sobre les sol.licituds d'ajuda a l'empara d'aquesta, fins a l'1 de gener de 1995.  
València, 23 de desembre de 1994   
El conseller de Treball i Afers Socials,  
FRANCESC X. SANAHUJA SANCHIS  
ANNEX I  
Serveis socials especialitzats  
Primer  
Els mòduls econòmics que s'han d'aplicar en el procés de formalització i concessió de subvencions que fan referència al concepte de manteniment són els següents:  
Tipus i característiques de la plaça i import de la plaça ocupada  
1. Centres ocupacionals minusvàlids (220 dies)  
1.1 C. ocupacionals: 1592 VYO/pers. dia.  
2. Residències minusvàlids (365 dies)  
2.1 Minusvàlids psíquics autònoms: 2.666 PTA/pers. dia.  
2.2 Minusvàlids psíquics profunds: 4.620 PTA/pers. dia.  
3. Residències tercera edat (365 dies)  
3.1 Assistida: 4.068 PTA/pers. dia.  
3.2 Vàlids: 1.947 PTA/pers. dia.  
3.5 Mixta: 2.243 PTA/pers. dia.  
3.6 Centre de dia: 510 PTA/pers. dia.  
4. Menor (365 dies)  
4.1 Residència comarcal: 3.144 PTA/pers. dia.  
4.2 Residència juvenil: 2.748 PTA/pers. dia.  
4.3 Residència infantil: 3.080 PTA/pers. dia.  
4.4 Centre de dia (365 dies): 1.550 PTA/pers. dia.  
5. Dona (365 dies)  
5.1 Casa acolliment i residència materna infantil amb problemàtica especial: 2.533 PTA/pers. dia.  
5.2 Internament del menor conjuntament amb la mare: 1.073 PTA/pers. dia.  
6. Campaments (15 dies)  
6.1 Minusvàlids lleugers: fins a 32.500 PTA/estància total.  
6.2 Minusvàlids severs profunds: fins a 52.000 PTA/estància total.  
Segon  
L'aplicació dels mòduls establerts en el punt anterior requereix la consideració dels conceptes següents:  
1. Plus de direcció i triennis. La quantia corresponent al plus de direcció i els possibles triennis del personal del centre podran augmentar el mòdul fixat d'acord amb les característiques del centre.  
2. Altres partides que es poden subvencionar. Les partides corresponents a arrendaments, assegurances, tributs i contractes anuals de manteniment de les instal.lacions podran ser subvencionades al 100%, en la mesura que siga una despesa justificada i no estiga prevista en el mòdul corresponent.  
3. Auxiliar ocupacional. Aquesta figura és objecte de consideració en determinats centres ocupacionals. El seu cost augmentarà el mòdul establert.  
4. Coordinador de residència. En les residències de minusvàlids autònoms amb capacitat de 30 i més s'aplicarà un complement coordinador de residència. El seu cost augmentarà el mòdul establert.  
Tercer  
En la determinació de la quantia s'haurà de tenir en compte els criteris següents:  
1. Els centres objecte de subvenció hauran d'estar acreditats, d'acord amb el que disposa el Decret 40/1990.  
2. Els mòduls establerts s'han de considerar màxims, per la qual cosa les quantitats concedides estaran d'acord amb:  
- Nombre de beneficiaris.  
- Adequació del centre als criteris establerts en l'Ordre de 9 d'abril de 1990 pel que fa a l'estat de les instal.lacions, infraestructures, personal de què disposen, prestacions que ofereixen ...  
- Ingressos de l'entitat titular del centre.  
- Ingressos aportats pels beneficiaris que estaran subjectes a la normativa vigent.  
3. La quantitat fixa per reserva de plaça en els centres residencials serà del 50% del preu per plaça estipulat en la resolució.  
La reserva de plaça preveu dues situacions:  
a) Places pendents de cobriment.  
b) Places el titular de les quals s'absente del centre per raons diverses i per un període superior a set anys.  
En els centres residencials del menor la quantitat fixa per reserva de plaça serà de 1.900 PTA/pers. dia, i en els centres de dia 961 PTA/pers. dia.  
4. Excepcionalment, les comissions de valoració podran realitzar propostes que excedesquen els mòduls màxims descrits, quan concórreguen en el centre o servei circumstàncies extraordinàries, acreditades com cal en l'expedient i reflectides en l'acta corresponent, i sempre que aquestes circumstàncies tinguen, segons el parer de l'esmentada comissió, caràcter transitori.  
També es podran preveure subvencions a centres no catalogats en aquest annex pel que fa a la necessitat d'atenció a determinats usuaris i del benefici social que se'n desprenga.  
ANNEX II  
Prestacions econòmiques individualitzades  
Primer  
Els mòduls econòmics pels quals es regeixen aquestes prestacions són els següents:  
1. Ajudes d'emergència  
1.1 ús habitatge habitual: 12.500 PTA/mes.  
1.2 Accions extraordinàries: 200.000 PTA/any.  
1.3 Necessitats bàsiques: 130.000 PTA/any.  
2. Desenvolupament personal  
2.1 Capacitat de desplaçament  
- Adquisició vehicle de motor: 150.000 PTA.  
- Adaptació vehicles motor: 121.000 PTA.  
2.2 Potenciació relacions entorn  
A) Ajudes tècniques  
- Audiòfons: 100.000 PTA.  
- Adaptació llar i estris: 175.000 PTA.  
B) Barreres arquitectòniques: 475.000 PTA.  
3. Acolliment familiar:  
- Famílies educadores fins a 1.100 PTA/xiquet/dia.  
4. Atenció institucionalitzada  
- Servei d'internament en centres de minusvàlids, tercera edat, menor i dona: 2.050 PTA/persona/dia.  
- Quan l'ingrés de la dona es realitze conjuntament amb els seus fills s'aplicarà el mòdul de 1.073 PTA/xiquet/dia.


Còpia Permalink ELI